Ди къуэш республикэхэм
Адыгэбзэр яджын щхьэкIэ
Адыгей. Республикэм ЕгъэджэныгъэмкIэ и министерствэм Кичмай Ин, Хьэжыкъуэ жылагъуэхэм дэт адыгэбзэр щадж школхэм щIэс шапсыгъ сабийхэм тхылъ миным нэблагъэ хухихащ. Ахэр еджапIэ IуэхущIапIэхэм Iэригъэхьащ Адыгэ Республикэм и Къэрал Совет-Хасэм и депутат КIэрмыт Мухьдин.
КIэрмытым зэрыжиIэмкIэ, Сочэ къалэм и еджапIэхэм папщIэ тхылъхэр, адыгэбзэмрэ литературэмкIэ пособиехэр хухахыну лъэIукIэ защыхуигъазэм, щIэгъэкъуэн къыхуэхъуащ Адыгейм и премьер-министр КъумпIыл Муратрэ ЕгъэджэныгъэмкIэ министерствэмрэ. Жэрдэмыр къыдиIыгъащ Адыгейм, КъБР-м, КъШР-м я цIыхубэ тхакIуэ МэшбащIэ Исхьэкъ. Абы и тхылъхэм ящыщ пщIы бжыгъэхэр Шапсыгъым и школакIуэхэм тыгъэ яхуищIащ.
Сабийхэм папщIэ
Урысей Сабий фондым и Адыгэ республикэ къудамэм зауэ щекIуэкI Сирием къикIыжу адэжь хэкум къэзыгъэзэжа адыгэхэм я щIэблэм защIигъэкъуэн папщIэ хьэпшыпхэр зэхуехьэс.
Фондым и унафэщI Гоголевэ Татьянэ зэрыжиIамкIэ, хьэпшыпхэр, псом хуэмыдэу щIымахуэ щыгъынхэр, зэхуахьэсу Банэхэс жылагъуэм ирагъэшэну я мурадщ. Фондыр яужь итщ къэзыгъэзэжахэм нэгъуэщI IуэхугъуэхэмкIи защIигъэкъуэну. ЩIыналъэм иджыкIэ Сирием къикIыжауэ адыгэ 366-рэ щопсэу, абыхэм ящыщу 80-м щIигъур сабийщ.
ЛэжьапщIэ нэсыр
Къэрэшей-Шэрджэс. Профсоюз IуэхущIапIэхэм я республикэ зэгухьэныгъэм щызэхалъхьэжащ 2012 гъэм я лэжьыгъэм кърикIуахэр, къапэщыт къалэныщIэхэр, гулъытэ нэхъ зыхуэщIыпхъэхэр яубзыхуащ.
Профсоюз зэгухьэныгъэм и унафэщI Айбазовэ Раисэ республикэм и хъыбарегъащIэ IэнатIэхэм я журналистхэм я ехъулIэныгъэхэмкIэ, къэкIуэнум я мурадхэмкIэ ядэгуэшащ, илъэсыщIэм и пэ къихуэу Мэзкуу щекIуэкIа «ЛъэжьапщIэ нэсыр — экономикэ зыужьыныгъэм и лъабжьэщ» дунейпсо конференцым зэрыхэтам яхутепсэлъыхьащ.
Республикэм и Профсоюз зэгухьэныгъэр 2012 гъэм илъэс 90 ирикъуащ. КъШР-м и Iэтащхьэ Темрезов Рашид и унафэкIэ Къэрэшей-Шэрджэсым и профсоюз зэщIэхъееныгъэм и махуэр илъэс къэс бадзэуэгъуэм и 6-м ягъэлъэпIэнущ.
УЭРДОКЪУЭ Женя.
